送江公著知吉州
作者：蘇軾
朝代：宋

paragraphs: 三吳行盡千山水，猶道桐廬更清美。
豈惟濁世隠狂奴，時平亦出佳公子。
初冠惠文讀城旦，晚入奉常陪劍履。
方將華省起彈冠，忽憶釣臺歸洗耳。
未應良木棄大匠，要使名駒試千里。
奉親官舍當有擇，得郡江南差可喜。
白粲連檣一萬艘，紅粧執樂三千指。
簿書期會得餘閑，亦念人生行樂耳。